**ELŐTERJESZTÉS**

**Kőszeg Város Önkormányzata Képviselő-testülete**

**2025. január 30-i ülésének**

**... napirendi pontjához**

Tisztelt Képviselő-testület!

Kőszeg Város Önkormányzata Képviselő-testülete legutóbbi ülésén döntött a fizető parkolók működésének rendjéről szóló 16/2015. (VI.26.), valamint a belváros gépjármű-közlekedésének szabályairól szóló 3/2019. (III.8.) önkormányzati rendeleteinek módosításáról. Az elfogadott intézkedéseken túl a parkolási rendelet további módosítására teszünk javaslatot.

Indokolás:

A belvárost mind jobban terhelő gépjármű-forgalom visszaszorítása, valamint a várost hétvégén turisztikai céllal felkereső látogatók, kirándulók közteherviselésbe történő bevonása érdekében indítványozzuk 2025. június 1-jétől egyrészt a díjköteles várakozási idő hétköznap 8.00-18.00 órára történő módosítását, másrészt szombaton és vasárnap a délutáni időszakokban - 12.00-18.00 óra között - történő várakozás díjkötelessé tételét. A hétvégi délelőtti órák változatlanul díjmentesek maradnak, így a város lakosai ezekben az időszakokban teendőik (pl. piac, vásárlás) intézése során továbbra is mentesülnek a díjfizetési kötelezettség alól.

Szükségesnek tartjuk az időarányos bérletvásárlás szabályainak pontosításával annak egyértelmű rögzítését, hogy a szálláshelybérletek esetén kizárólag egész éves vagy féléves bérlet váltható, azaz nincs lehetőség év közben történő bérletvásárlásnál a bérlet árának hónapok szerinti arányos csökkentésére.

A „zöld” övezetben a díjköteles várakozási területek közé további parkolókat javaslunk bevonni a Liszt Ferenc utcában és a Petőfi téren.

Kérem a Tisztelt Képviselő-testületet, hogy az előterjesztést megtárgyalni és rendeletmódosítást elfogadni szíveskedjen.

Kőszeg, 2025. január 14.

**Básthy Béla s.k.**

polgármester

**ELŐZETES HATÁSVIZSGÁLATI LAP**

**a fizető parkolók működésének és igénybevételének rendjéről szóló 16/2015. (VI. 26.) önkormányzati rendelet**

**módosításáról szóló rendelet-tervezethez**

**(a jogalkotásról szóló 2017. évi CXXX. törvény 17. §-a alapján)**

**A tervezett jogszabály várható következményei, különösen**

**I. társadalmi hatásai:**

Az új várakozási területek díjfizetési övezetbe történő bevonásával a történelmi belvárost terhelő parkolás szabályozott keretek között nagyobb földrajzi területen oszlik szét, továbbá a hétvégi díjköteles várakozás bevezetésével a várost felkereső látogatók is részt vállalnak a parkolási rendszer fenntartásának költségeiből.

**II. gazdasági és költségvetési hatásai:**

A tervezet gazdasági és költségvetési hatásait tekintve várhatóan bevételnövekedést okoz.

**III. környezeti következményei:**

A tervezetnek környezeti következményei nincsenek.

**IV. egészségi következményei:**

A tervezetnek egészségi következménye nincs.

**V. adminisztratív terheket befolyásoló hatásai:**

A tervezetnek adminisztratív hatása nincs.

**VI. megalkotásának szükségessége:**

A város központi részén tapasztalható forgalomnövekedés miatt új területek parkolási övezetbe történő bevonása, valamint a turisták, kirándulók parkolásának díjkötelessé tétele érdekében indokolt a rendelet módosítása.

**VII. a jogalkotás elmaradásának várható következményei:**

Nem jár következményekkel.

**VIII. alkalmazásához szükséges személyi, szervezeti, tárgyi és pénzügyi feltételek:**

Nem igényel többlet feltételt az eddigiekhez képest.

**TERVEZET**

**Kőszeg Város Önkormányzata Képviselő-testületének**

**……/2025.(…) önkormányzati rendelete**

**a fizető parkolók működésének és igénybevételének rendjéről szóló**

**16/2015. (VI. 26.) önkormányzati rendelet módosításáról**

[1] E rendelet célja a fizető parkolók működtetése keretében új várakozási területek díjfizetési övezetbe történő bevonása és a díjfizetési időszak kiterjesztése.

[2] Kőszeg Város Önkormányzatának Képviselő-testülete a közúti közlekedésről szóló 1988. évi I. törvény 48. § (5) bekezdésében kapott felhatalmazás alapján, az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 13. § (1) bekezdésében meghatározott feladatkörében eljárva a következőket rendeli el:

**1.§**

Kőszeg Város Önkormányzata Képviselő-testületéneka fizető parkolók működésének és igénybevételének rendjéről szóló 16/2015. (VI. 26.)önkormányzati rendelete (a továbbiakban: Rendelet) 4. §-a helyébe a következő rendelkezés lép:

„4. § (1) A díjköteles várakozási területeken hétfőtől péntekig 8.00 – 18.00 óra között, szombaton és vasárnap 12.00 – 18.00 óra között díjfizetés ellenében lehet várakozni.

(2) Az (1) bekezdésben foglaltaktól eltérően a II. övezetbe sorolt, Várkör 44. házszámú ingatlan előtt lévő díjköteles várakozási területen várakozási díjfizetési kötelezettség hétfőtől péntekig 8.30-18.00 óra között, szombaton és vasárnap 12.00 – 18.00 óra között áll fenn.”

**2.§**

A Rendelet 6. § (5) bekezdése helyébe a következő rendelkezés lép:

„(5) A szálláshelybérletek esetében kizárólag éves és féléves bérlet megváltására van lehetőség. A féléves bérlet a (4) bekezdéstől eltérő hat havi időszakra is megváltható.”

**3.§**

A Rendelet 1. mellékletének helyébe az 1. melléklet lép.

**4.§**

(1) Ez a rendelet - a (2) bekezdésben foglalt kivétellel - 2025. március 3-án lép hatályba.

(2) A 1. § 2025. június 1-jén lép hatályba.

**Dr. Zalán Gábor s.k. Básthy Béla s.k.**

jegyző polgármester



1. melléklet a …/2024. (…) önkormányzati rendelethez

***„1. melléklet a 16/2015. (VI. 26.) önkormányzati rendelethez***

**Díjköteles várakozási területek**

**1. Az I. övezetbe (piros) sorolt várakozási területek:**

1. Rákóczi F. utca Temető utcától Fő térig terjedő szakasza
2. Várkör 57-59. házszámú ingatlanokkal szemben kijelölt terület, valamint a Várkör 61-67. házszámú ingatlanok előtti terület, kivéve Jézus Szíve templom melletti szakasz
3. Rajnis József utca
4. Táblaház utca,
5. Schneller István utca,
6. Chernel utca,
7. Kelcz-Adelffy utca,
8. Várkör Kossuth L. utca és Országzászló közötti szakasza.

**2. A II. övezetbe (zöld) sorolt várakozási területek:**

1. Győry János utca,
2. Ady Endre utca,
3. Temető utcának a Rákóczi F. utca és Győry J. utca közötti szakasza,
4. Rákóczi F. utca Temető utcától Fekete kertig terjedő szakasza,
5. Munkácsy M. utca
6. Kossuth L. utca,
7. Várkör Országzászlótól Károly Róbert térig terjedő szakasza,
8. Károly Róbert tér,
9. Gyöngyös utca,
10. Pék utca,
11. Liszt F. utca páros oldalának 2-18. házszámig terjedő szakasza, páratlan oldalának 11-15. házszám közötti és 23-29. házszám közötti szakasza.
12. Táncsics M. utca.

2.13. Petőfi tér 7-13., 8-12. házszámok és az üzemanyagtöltő állomás által körülhatárolt közterület.

**3. Kizárólag behajtási és várakozási engedéllyel és parkolóbérlettel együtt igénybe vehető várakozási területek:**

3.1. Brenner-ház udvar

3.2. Kossuth L. utca és a Rákóczi F. utcák közötti „Csónaktömb” parkoló,

3.3. A 2247/2 hrsz-ú ingatlan Kossuth L. u. 12-14. és 16. szám alatti ingatlanokkal szomszédos területe.”